汾陽徐祥英還家
作者：何夢桂
朝代：宋

paragraphs: 君不見當年原上武陵家，有人隨水覓桃花。
桃花未落君歸去，到得重來無覓處。
又不見石室山中一局棋，有誰採樵不知歸。
斧柯爛盡俗緣起，歸到人間長孫子。
君今採藥入山中，一笑相逢樽酒同。
鳥啼花落隔人世，不知世上誰雌雄。
令威千年化作鶴，回頭猶念舊城郭。
城郭雖故人民非，歸去歸去遄高飛。